ระดมกึ๋นเปิดเสรีโรงตึ๊งช่วยคนชั้นล่าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ดึงเอกชนตั้งแข่งโต๊ะจำนำเถื่อนเลิกผูกขาดอำนาจการอนุญาต
โพสต์ทูเดย์ — เร่งแก้ไขกฎหมายเปิดเสรีโรงรับจำนำ ช่วยรากหญ้ากู้เงินจำนำนอกระบบโขกดอกเบี้ยมหาโหด 
นายนิธิศ มนุญพร ผู้อำนวยการสำนักธนานุเคราะห์ (โรงรับจำนำของรัฐ) เปิดเผยว่า เมื่อเร็วๆ นี้กระทรวงมหาดไทยได้จัดการประชุมเพื่อระดมความคิดเห็นการแก้ไขปรับปรุงแก้ไข พ.ร.บ.โรงรับจำนำ พ.ศ. 2505 เนื่องจากกฎหมายฉบับดังกล่าวมีความล้าสมัยไม่เหมาะสมกับสภาพการณ์ปัจจุบัน โดยมีแนวคิดที่จะเปิดเสรีโรงรับจำนำให้สามารถเปิดดำเนินการได้เป็นการทั่วไป 
สาเหตุหลักของการเปิดเสรีโรงรับจำนำเพราะในปัจจุบันมีโรงรับจำนำทั้งหมด 567 แห่ง และมีกว่า 50% กระจุกตัวอยู่ในพื้นที่กรุงเทพฯ จึงต้องการที่จะกระจายโรงรับจำนำไปในต่างจังหวัดเพื่อใช้เป็นช่องทางให้ประชาชนระดับรากหญ้าสามารถเข้าถึงแหล่งเงินกู้ดอกเบี้ยต่ำได้โดยไม่ต้องพึ่งพิงการกู้เงินนอกระบบ หรือการรับจำนำนอกระบบที่คิดดอกเบี้ยในอัตราที่สูงเกินจริง
“ขณะนี้กระบวนการรับจำนำนอกระบบมีอยู่อย่างกว้างขวาง มีคนตั้งโต๊ะรับจำนำโทรศัพท์ ทองคำ แล้วคิดอัตราดอกเบี้ยสูงถึงวันละ 2% ขณะที่โรงรับจำนำในระบบจะมีกฎหมายกำหนดให้คิดดอกเบี้ยได้ไม่เกิน 2% ต่อเดือน หากสามารถกระจายโรงรับจำนำออกไปให้ครอบคลุมจะช่วยลดภาระประชาชนได้ทางหนึ่ง” นายนิธิศ กล่าว
ทั้งนี้ ที่ประชุมต่างเห็นว่าการเปิดเสรีโรงรับจำนำเพื่อป้องกันการผูกขาดจากผู้ประกอบกิจการเดิม และไม่ควรมีการกำหนดจำนวนโรงรับจำนำในแต่ละท้องที่ ปล่อยให้เป็นไปตามความต้องการของตลาดและเอกชนผู้ขออนุญาต และการจัดตั้งโรงรับจำนำก็ควรปล่อยให้เอกชนดำเนินการได้ทันที โดยไม่ต้องให้หน่วยงานของรัฐดำเนินการไม่ว่าจะเป็นส่วนกลาง ส่วนภูมิภาค หรือส่วนท้องถิ่น 
นอกจากนี้ ที่ประชุมเห็นว่าควรยกเลิกคณะกรรมการควบคุมโรงรับจำนำในส่วนของอำนาจหน้าที่เกี่ยวกับการอนุญาตและการกำหนดจำนวนโรงรับจำนำ
ขณะเดียวกันที่ประชุมได้เสนอว่าควรจะจัดตั้งชมรมธุรกิจโรงรับจำนำ เพื่อทำหน้าที่รวบรวมผู้ที่ประกอบธุรกิจโรงรับจำนำทั้งของรัฐและเอกชน เพื่อจะได้มีการแลกเปลี่ยนข้อมูล ปริมาณการรับจำนำ หรือสามารถตรวจสอบเรื่องสินทรัพย์ที่เกิดจากการโจรกรรมมาจำนำได้ รวมทั้งยกระดับพัฒนาหลักสูตรผู้ตีราคารับจำนำสินทรัพย์ (หลงจู๊) ให้มีมาตรฐานขึ้น
ล่าสุด ธนาคารแห่งประเทศไทย (ธปท.) พยายามที่จะจัดเก็บข้อมูล เนื่องจากเห็นความสำคัญ เพราะโรงรับจำนำถือว่าเป็นสถาบันการเงินประเภทหนึ่ง แต่ขาดหน่วยงานที่จะกำกับดูแลในเชิงธุรกิจ มีผลต่อระบบเศรษฐกิจและสามารถส่งสัญญาณต่อระบบเศรษฐกิจได้